### NN 34/2017 (8.4.2017.), Odluka o općinskim porezima Općine Drenovci

Općina Drenovci

753

Na temelju članka 35. Zakona o lokalnoj i područnoj (regionalnoj) lokalnoj samoupravi, članka 20. Zakon o lokalnim porezima, članka 29. Statuta Općine Drenovci i članka 27. Poslovnika Općinskog vijeća Općine Drenovci Općinsko vijeće općine Drenovci na 41. sjednici održanoj 15. ožujka 2017. godine donijelo je

ODLUKU

O OPĆINSKIM POREZIMA OPĆINE DRENOVCI

I. OPĆE ODREDBE

Članak 1.

Ovom se Odlukom propisuju vrste poreza koji pripadaju Općini Drenovci, obveznici plaćanja, porezna stopa i osnovica, stope i visina poreza, način obračuna i plaćanja poreza u skladu sa Zakonom o lokalnim porezima kako slijedi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

Članak 2.

Općina Drenovci je dužna uvesti i naplaćivati porez na nekretnine.

II. PRIREZ POREZU NA DOHODAK

Članak 3.

Prirez porezu na dohodak plaćaju obveznici poreza na dohodak s područja Općine Drenovci sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak.

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi 5% od osnovice iz članka 4. ove Odluke.

Prirez porezu na dohodak prihod je Općine Drenovci.

Poslove u vezi s utvrđivanjem i naplatom prireza porezu na dohodak obavlja Porezna uprava.

III. POREZ NA POTROŠNJU

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Drenovci.

Članak 7.

Obveznik poreza na potrošnju iz članka 6. ove Odluke je pravna i fizička osoba koja pruža ugostiteljske usluge, a koji se nalaze na području Općine Drenovci.

Članak 8.

Osnovica za porez na potrošnju iz članka 6. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju plaća se po stopi od 3%.

Članak 10.

Porez na potrošnju iskazuje se na Obrascu PP – MI – PO i predaje se do 15. dana u mjesecu za prethodni mjesec. Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

IV. POREZ NA KUĆE I ODMOR

Članak 11.

Porez na kuće i odmor plaćaju pravne i fizičke osobe koji su vlasnici kuća za odmor, a koji se nalaze na području Općine Drenovci.

Članak 12.

Porez na kuće za odmor plaća se u iznosu od 5,00 kuna/m2 godišnje po metru korisne površina kuće za odmor.

Članak 13.

Porez na kuće za odmor ne plaća se na kuće za odmor koje se ne mogu koristiti. Kućom za odmor iz stavka 1. ove Odluke smatraju se kuće za odmor koje se mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti. Porez na kuće za odmor ne plaća se niti za kuće za odmor za vrijeme dok su u njima smješteni prognanici i izbjeglice te na odmarališta u vlasništvu Općine Drenovci koja služe za smještaj djece do 15 godina starosti.

Članak 14.

Obveznici poreza na kuće za odmor moraju Jedinstvenom upravnom odjelu Općine Drenovci dostaviti podatke o kućama za odmor, koji se odnose na mjesto gdje se isti nalaze, korisnu površinu, kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor. porez na kuće za odmor plaća se u roku od 15 dana od dana dostave rješenja o utvrđivanju tog poreza.

V. POREZ NA KORIŠTENJE JAVNIH POVRŠINA

Članak 15.

Porez na korištenje javnih površina plaćaju pravne i fizičke osobe koje koriste javne površine na području Općine Drenovci. Obveznik poreza na korištenje javnih površina je svaka pravna i fizička osoba koja koristi javnu površinu.

Članak 16.

Pod javnom površinom smatraju se: parkovi, sajmovi, tržnice, igrališta i javne prometne površine, te druge javne površine na kojim se nalaze pokretni, montažni ili tvrdi (zidani) objekti a koji se mogu privremeno iznajmiti.

Članak 17.

Osnovica poreza na korištenje javne površine je iznos zakupnine utvrđen ugovorom.

Članak 18.

Porez na korištenje javne površine plaća se po stopi od 10%.

Članak 19.

Ako korisnik javne površine nema zaključen ugovor o korištenju javne površine odnosno objekta koji se nalazi na javnoj površini, a istu koristi dužan je platiti porez na korištenje javne površine u iznosu 8,00 kuna/m2 korištene javne površine mjesečno.

U slučaju da se javne površina koristi bez ugovora za vrijeme praznika, blagdana i mjesnih svetkovina porez na korištenje javne površine plaća se u dnevnom iznosu od 8,00 kuna/m2 korištene javne površine.

Članak 20.

Porez na korištenje javne površine plaća se u roku od 15 dana od dana dostave rješenja kojim je porez na korištenje javne površine utvrđen.

Članak 21.

Od plaćanje poreza na korištenje javnih površina izuzimaju se aktivnosti za humanitarnu, kulturnu, sportsku i prosvjetno-edukativnu djelatnost i zdravstvene usluge te ostale manifestaciju koje su u interesu promocije Općine Drenovci.

VI. POREZ NA NEKRETNINE

Članak 22.

Posebnom odlukom Općinskog vijeća Općine Drenovci, sukladno odredbama Zakona o lokalnim porezima, uredit će se detaljnije sva pitanja utvrđivanje i naplate poreza na nekretnine, i ista će se donijeti do 30. studenoga 2017. godine.

VII. ZAJEDNIČKE ODREDBE

Članak 23.

Poslove u svezi utvrđivanja i naplate općinskih poreza obavljat će Jedinstveni upravni odjel Općine Drenovci, osim poslova iz članaka 3. do 5. ove Odluke, koje će obavljati Porezna uprava.

VIII. PRIJELAZNE I ZAVRŠNE ODREDBE

Članak 24.

Kaznena i prekršajne odredbe te odredbe o zastari, obnovi postupka i žalbenom postupku propisanom Zakonom o porezu na dohodak i Zakonom o lokalnim porezima jednako se primjenjuju i za poreze propisanim ovom Odlukom.

Članak 25.

Ova Odluka stupa na snagu u roku od osam dana od objave u službenom glasilu Općine Drenovci, osim odredbi o prirezu na dohodak koje stupaju na snagu prvoga dana u mjesecu nakon objave u »Narodnim novinama«.

Članak 26.

Odredbe članaka 11. do 14. ove Odluke prestaju važiti 1. siječnja 2018. godine.

Članak 27.

Danom stupanja na snagu ove Odluke prestaje važiti Odluka o općinskim porezima Općine Drenovci (»Službeni vjesnik« 4/01 i »Narodne novine« br. 1/02).

Članak 28.

Ova Odluka objavit će se u »Narodnim novinama« i »Službenom vjesniku« Općine Drenovci.

Klasa: 022-01/17-01/108
 Urbroj: 2212/05-17-01
 Drenovci, 15. ožujka 2017.

VUKOVARSKO-SRIJEMSKA ŽUPANIJA

OPĆINA DRENOVCI

OPĆINSKO VIJEĆE

Predsjednik vijeća
 Drago Klarić, dipl. ing., v. r.